"Første gang glemmer du aldrig!", er et slogan som DSU (Danmarks Socialdemokratiske Ungdom) har brugt i tidligere kampagner for at få unge til at stemme. Og der er ingen tvivl om, at når vi har stemt første gang, er det så stærkt vanedannende, at vi fortsætter med det resten af livet. Derfor skal vi gøre alt for at øge den demokratiske deltagelse både mellem valgene, men også på selve valgdagen. Vores demokrati må aldrig tages for givet.

Søndag den 19. maj er der præcis 6 måneder til valget til landets fem regionsråd og 98 kommunalbestyrelser. Desværre var det under halvdelen af de unge vælgere under 29 år, der stemte ved det seneste valg til regionerne i 2009. Det er et demokratisk problem, der bør bekymre alle uanset partifarve.

Det politiske arbejde i regionerne handler først og fremmest sundhedspolitik. Men også uddannelse og miljø er vigtige områder, hvor fx Region Hovedstaden har medvirket til at sikre elevpladser, og ufaglærte en uddannelse inden for turisterhvervene i Nordsjælland ((http://www.regionh.dk/menu/Uddannelse/Regionale udviklingsprojekter/Regional praktikpladsenhed/). Der er faktisk mange emner, der betyder noget for unge.

Men når kun 47 pct. af de unge stemte ved regionsvalget i 2009, så har vi et kæmpe demokratisk problem, som kalder på handling. Det håber jeg de øvrige spidskandidater til regionsvalget vil hjælpe med at løse.

Det kunne fx ske ved, vi sammen rykker ud på erhvervsskoler og gymnasier og sætter gang i debatten med de unge der. Samtidig møder mange politiskee ungdomsorganisationer i dag en lukket dør, når de vil snakke politik med de unge. De døre skal åbnes, så de unge kan få diskuteret politik med jævnaldrende og på den måde få lyst til at være med til at forme deres kommune. Her kan vi som kandidater også presse på, eller være med til at åbne døre til den politiske debat.

En anden mulighed kunne være, at ændre på den måde, vi afvikler selve valgene på. Valgretskommissionen,der kom med sine anbefalinger i slutningen af 2011, foreslår bl.a., at kommunerne rykker stemmeboksene ud der, hvor de unge færdes - eksempelvis på ungdomsuddannelserne. Det handler om at gøre det let at brevstemme på erhvervsskoler, biblioteker og gymnasier, så stemmeurnerne kommer ud til de unge den første gang de skal stemme.

Det kræver, at kommunerne, der står for at afvikle valget, også er med på at gøre en ekstra indsats for at få de unge til at stemme denne gang. Det vil jeg tage op med mine socialdemokratiske borgmestre og byrådsmedlemmer i kommunerne i den kommende tid før valget, og håber at V og K vil gøre det samme i de kommuner, hvor de har borgmesterposter.

Valgretskommissionen kom med i alt 28 anbefalinger, der skal sikre, at langt flere unge får sat deres kryds, og mange af forslagene er så enkle, at de sagtens kan udføres op til det kommende kommunal- og regionsvalg.

Link til Valgretskommissionens rapport.